Mehriban Xanlarova

Mehriban Aslan qızı Xanlarova () — Azərbaycan aktrisası. Azərbaycan Respublikasının əməkdar artisti (2002).

 Həyatı 
Mehriban Xanlarova 1967-ci il avqust ayının 12-də Bakıda anadan olub. Yasamal rayonundakı 190 saylı orta məktəbi 1984-cü ildə bitirib. İki il Bakıdakı uşaq oyuncağı fabrikində işləyib. 1986-cı ildə Azərbaycan Dövlət İncəsənət İnstitutunun Dram və kino aktyorluğu fakültəsinə daxil olub. 1990-cı ildə görkəmli aktyor, xalq artisti Məlik Dadaşovun rəhbərlik etdiyi kursu qurtarıb.

Bir müddət azad sənətkar kimi teletamaşalarda oynayıb, "Azərbaycanfilm" kinostudiyasında "Kənar adamlar" (Flora), "Qəzəlxan" (katibə), "Xoşbəxtlər" (müğənninin arvadı) filmlərinə çəkilib. Türkiyənin TRT 1 televiziya kanalının dəvətilə orada "Bizim məhəllə" (Səda) və "Cinlər və pərilər" (Leyla) telefilmlərində əsas rolları ifa edib. 1998-ci il yanvar ayının 1-də Akademik Milli Dram Teatrının aktyor truppasına aktrisa kimi qəbul olunub. İndiyə qədər bu teatrın səhnəsində çox sayda rol alıb. Teatrda işlədiyi illərdə Azərbaycan Dövlət Televiziyasında İlyas Əfəndiyevin "Məhv olmuş gündəliklər" (Anjel) teletamaşasında oynayıb.

 Mükafatları 
24 dekabr 2002-ci ildə Azərbaycan Respublikasının əməkdar artisti fəxri adına layiq görülüb. 9 may 2012-ci ildə, 30 aprel 2014-cü ildə, 6 may 2015-ci ildə, 6 may 2016-cı ildə, 1 may 2017-ci ildə, 10 may 2019-cu ildə, 7 may 2020-ci ildə, 7 may 2021-ci ildə, 6 may 2023-cü ildə, 9 may 2024-cü ildə və 8 may 2025-ci ildə Prezident Mükafatına layiq görülüb.

Mehriban Xanlarova 2018-ci ildə "Manqurt" tamaşasında ifa etdiyi Nayman Ana obrazına görə, Bişkekdə keçirilən Çingiz Aytmatovun 90 illik yubileyinə həsr olunmuş "Aytmatov və teatr" festivalında "İkinci planda ən yaxşı qadın rolu" nominasiyasının qalibi olub.

 SSRİ xalq artisti müğənni Zeynəb Xanlarovanın qardaşı qızıdır.

 Filmoqrafiya 
 Ayrılıq imiş (film, 2008)
 Bəxtəvər (film, 1990)
 Bircəciyim (film, 1986)
 Biz qayıdacağıq (film, 2007)
 Bizim Məhəllə-Səda (Türkiyə)
 Bomba (film, 2005)
 Böyük ömrün davamı (film, 2007)
 Cinlər və Pərilər-Leyla (Türkiyə)
 Ərazi (film, 2005)
 Həkimlər
 Kənar adamlar (film, 1992)
 Kuklalar (film, 2009)
 Qəzəlxan (film, 1991)
 Məhkumlar (film, 2006)
 Məhv olmuş gündəliklər (film, 1999)
 Rami (film, 2007)
 Rejissor. Ramiz Əsgərov haqqında... (film, 2004)
 Sahilsiz gecə (film, 1989)
 Satko
 Sifarişçi (film, 2000)
 Son arzu (film, 2003)
 Şəbəkə (film, 2011)
 Təlatüm (film, 2006)
 Toy gecəsi (serial, 2013)
 Lal yuxu (teleserial, 2017)
 Taxta Ayı (film, 2018)

 İstinadlar 

Kateqoriya:Azərbaycan aktrisaları
Kateqoriya:Azərbaycan Dövlət Mədəniyyət və İncəsənət Universitetinin məzunları
Kateqoriya:Bakıda doğulanlar
Kateqoriya:Maşın Şounun iştirakçıları
Kateqoriya:Bakı şəhəri 189-190 nömrəli tam orta məktəbin məzunları